b'\n_START_ARTICLE_\nEntomologia Carniolica\n_START_SECTION_\nIlustracije\n_START_PARAGRAPH_\nTik pred izidom so ga kolegi spodbudili, da pripravi \xc5\xa1e bakroreze, s katerimi bi ilustriral tekstovne opise vrst za la\xc5\xbejo uporabnost dela. Na zadnjem listu svoje knji\xc5\xbeice je zato vklju\xc4\x8dil opombo, da pripravlja dodatek z ilustracijami in dopolnili, ki bi morebiti lahko iz\xc5\xa1el kot drugi del Entomologije._NEWLINE_Na koncu je iz\xc5\xa1lo le nekaj izvodov zbirke 43 tabel z ilustracijami 653 taksonov v prvi polovici Entomologije in neznano letnico izida, ki niso pri\xc5\xa1le na redni knji\xc5\xbeni trg in so \xc5\xbee leta 1785 veljale za nedosegljivo redkost. Natan\xc4\x8den vzrok za to ni znan, obstaja pa trditev, da avtor s kakovostjo ni bil zadovoljen. Nekateri opisi so opremljeni z ve\xc4\x8d ilustracijami, manjkajo pa ilustracije za taksone od zaporedne \xc5\xa1tevilke 815 ter 161 ilustracij na posameznih mestih do 815._NEWLINE_Nekateri kompleti ilustracij so vezani samostojno, drugi pa uvezani z izvodom Entomologije, saj so bili natisnjeni v istem formatu. Zdaj veljajo za veliko redkost; v Sloveniji sta ohranjena dva izvoda, eden v Prirodoslovnem muzeju in drugi v Fran\xc4\x8di\xc5\xa1kanski knji\xc5\xbenici v Ljubljani.'